
Σάββατο, 12 Σεπτεμβρίου 2026

ΔΕΛΤΙΟ ΤΥΠΟΥ

Θάνατος άνδρα στη Σύμη – Αποβίβαση ασθενούς μέλους πληρώματος Ε/Γ-Ο/Γ στη Σύρο – Παροχή συνδρομής σε Ε/Ρ σκάφος στους Αντίπαξους – Ημιβύθιση Ε/Π-Α/Κ σκάφους στο Ρέθυμνο – Τραυματισμός άνδρα στα Χανιά – Διακομιδές ασθενών

Τις βραδινές ώρες την 10.09.2026, ενημερώθηκε η Λιμενική Αρχή της Σύμης ότι ένας 73χρονος αλλοδαπός (υπήκοος Ιταλίας) βρισκόταν χωρίς τις αισθήσεις του εντός αγκυροβολημένου ιστιοφόρου (Ι/Φ) σκάφους, στη θαλάσσια περιοχή «ΑΓΙΑ ΕΙΡΗΝΗ» Νημποριού Σύμης. Άμεσα στο σημείο μετέβη Περιπολικό σκάφος Λ.Σ. – ΕΛ. ΑΚΤ. (ΠΛΣ), με επιβαίνοντα ιατρό, ο οποίος επιχείρησε καρδιοπνευμονική αναζωογόνηση (ΚΑΡΠΑ). Ακολούθως, ο 73χρονος, μετεπιβιβάστηκε στο ΠΛΣ και μεταφέρθηκε στο λιμένα Σύμης. Στη συνέχεια, διακομίστηκε με ασθενοφόρο όχημα του ΕΚΑΒ στο Κ.Υ. Σύμης, όπου διαπιστώθηκε ο θάνατος του. Από το Λιμεναρχείο Σύμης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ρόδου.
*****
Τις πρωινές ώρες χθες, ενημερώθηκε η Λιμενική Αρχή της Σύρου, από τον Πλοίαρχο του Ε/Γ – Ο/Γ πλοίου «ΜΠΛΟΥ ΣΤΑΡ 2» Ν.Π. 10764, για ασθένεια ημεδαπού ναυτικού (ειδικότητας θαλαμηπόλου) μέλους πληρώματος του πλοίου. Το Ε/Γ – Ο/Γ, το οποίο είχε αποπλεύσει από τον λιμένα Σύρου με προορισμό τον λιμένα Πειραιά, επέστρεψε στον οικείο λιμένα, από όπου ο ασθενής διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Σύρου, προς παροχή ιατρικής περίθαλψης. Ακολούθως το πλοίο απέπλευσε για συνέχιση του προγραμματισμένου δρομολογίου του.

*****
Τις πρωινές ώρες χθες, ενημερώθηκε η Λιμενική Αρχή των Παξών για περιστατικό εισροής υδάτων σε ένα ιδιωτικό σκάφος, ελληνικής σημαίας, με δύο ημεδαπούς επιβαίνοντες στη θαλάσσια περιοχή «ΠΛΑΚΕΣ» ν. Αντίπαξων. Αμέσως, στην περιοχή μετέβη Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε το εν λόγω σκάφος με τους επιβαίνοντές του καλά στην υγεία τους. Με τη συνδρομή του ΠΛΣ, το ιδιωτικό σκάφος κατέπλευσε με ασφάλεια στον παλαιό λιμένα Γάϊου Παξών. Από τον Λιμενικό Σταθμό Παξών απαγορεύτηκε ο απόπλους του σκάφους μέχρι την προσκόμιση σχετικού βεβαιωτικού αξιοπλοΐας, ενώ από το συμβάν δεν παρατηρήθηκε θαλάσσια ρύπανση.
*****
Τις πρωινές ώρες χθες, ενημερώθηκε η Λιμενική Αρχή του Ρεθύμνου για εισροή υδάτων σε αλιευτικό (Α/Κ) σκάφος, το οποίο βρισκόταν ελλιμενισμένο στον Ενετικό Λιμένα Ρεθύμνου. Αμέσως, στελέχη της οικείας Λιμενικής Αρχής μετέβησαν στο σημείο, όπου διαπιστώθηκε η ημιβύθιση του Α/Κ σκάφους. Με τη συνδρομή έτερου Α/Κ σκάφους και επαγγελματία δύτη, το εν λόγω σκάφος οδηγήθηκε στη γλίστρα πλησίον του Ενετικού λιμένα, όπου ανελκύστηκε στην ξηρά. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. Από το Λιμεναρχείο Ρεθύμνου που διενεργεί την προανάκριση, απαγορεύτηκε ο απόπλους τους σκάφους μέχρι την προσκόμιση βεβαιωτικού αξιοπλοΐας, ενώ επιβλήθηκαν οι προβλεπόμενες διοικητικές κυρώσεις. 

*****
Τις μεσημβρινές ώρες χθες, ενημερώθηκε η Λιμενική Αρχή του Α΄ Λιμενικού Τμήματος Χανίων για τον τραυματισμό ενός 50χρονου αλλοδαπού (υπηκόου Αμερικής) στον λιμενοβραχίονα του Ενετικού λιμένα Χανίων μετά από πτώση του. Ο 50χρονος, με τη συνδρομή εκμισθούμενου σκάφους και με τη συνοδεία στελεχών Λ.Σ.-ΕΛ.ΑΚΤ. και μελών πληρώματος ΕΚΑΒ, μεταφέρθηκε στην προβλήτα, απ’ όπου διακομίστηκε με ασθενοφόρο όχημα του ΕΚΑΒ στο Γενικό Νομαρχιακό Νοσοκομείο Χανίων «ΑΓΙΟΣ ΓΕΩΡΓΙΟΣ», για παροχή ιατρικής περίθαλψης. 

*****

[bookmark: _GoBack]Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής, πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-58χρονης, από το λιμάνι της Ιθάκης στο λιμάνι του Αστακού, με Περιπολικό σκάφος Λ.Σ.-ΕΛ.ΑΚΤ.,
-80χρονου, από το λιμάνι της Νισύρου στο λιμάνι της Καρδάμαινας Κω, με το Ε/Γ-Τ/Ρ «ΑΝΤΩΝΙΟΣ» Ν. Κω 40.,
-47χρονου, από το λιμάνι των Λειψών στο λιμάνι της Σάμου, με Περιπολικό σκάφος Λ.Σ.-ΕΛ.ΑΚΤ.,
-60χρονης, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001,
-19χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ. και 
-61χρονης και 54χρονου, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών 323. 

